Foto: Hina

STRANKA Akcija mladih priključila se koaliciji Živi zid, Uvijek frankeri i Promijenimo Hrvatsku, a predsjednik Živog zida Ivan Vilibor Sinčić u utorak je najavio daljnje širenje koalicije, spremne prihvatiti sve kojima je dosta dvostranačke diktature HDZ-a i SDP-a.



"Izbori 11. rujna bit će svojevrstan test inteligencije za hrvatske građane" jer će pokazati koliko su sposobni učiti iz iskustva koje je pokazalo što nam mogu pružiti stranke koje su dosad vladale zemljom. Rezultat njihove vlasti korupcija je na svim razinama, istaknuo je predsjednik Akcije mladih Vjekoslav Rubeša najavivši na konferenciji za novinare borbu protiv kriminala, korupcije i nepotizma, zaustavljanje odlaska mladih iz Hrvatske i borbu za svako radno mjesto.



Akcija mladih, koja ima 2800 članova, izaći će na rujanske izbore u svim izbornim jedinicama na nacionalnoj razini, a dopredsjednik stranke Ante Rubeša nosit će listu u devetoj izbornoj jedinici.



"Živi zid jedina je politička opcija koja u ovom trenutku može okupiti ljude, svjesne koliko su dvije najveće stranke i njihove koalicije dosad napravile štete hrvatskom narodu. One su dvije strane istog novčića, a Živi zid je okupio jedinu političku opciju koja može donijeti promjenu", poručio je predsjednik Akcije mladih.



Ante Rubeša koji će voditi koalicijsku listu u 9. izbornoj jedinici, poručio je da im uzori nisu ni Tito ni Pavelić, već Matija Gubec, za kojega je rekao da je bio jedini pokušao napraviti nešto za ovu zemlju, koja je danas rasprodana i uništena.



Čelnik Živog zida Ivan Vilibor Sinčić poručio je da okupljaju veliku koaliciju koja će obuhvatiti mlade i znanje, od aktivista do udruga i stranaka te da će pobijediti konkurenciju na izborima.



Istaknuo je da su im "principi iznad svega", što je i on osobno pokazao kada uoči predsjedničkih izora nije htio dati podršku ni Kolindi ni Josipoviću, "kada su to tražili i nudili mu svašta". Nije, kaže, sudjelovao ni u trgovini na ovim izborima, te poručio kako ova koalicija neće odstupiti od tih načela, kao što je to učinio Most nakon prošlih izbora.



Most se, rekao je, prvom prilikom odrekao borbe protiv političke korupcije i prevario birače.



U ime stranke Promijenimo Hrvatsku, mostovce je napao i njihov bivši član Ivan Lovrinović, rekavši da su, u koalicijskoj vladi s HDZ-om, odstupili od svog ekonomskog programa, a njihov je premijer (Tihomir Orešković) na telefonskim je sjednicama prodavao državnu imovinu.



"Žao mi je što je projekt Most propao, no mi smo danas jedini politički centar", poručio je.



I Sinčić i Lovrinović osudili su što su na najavljene televizijske debate pozvani samo predsjednici najvećih stranaka Zoran Milanović i Andrej Plenković.



"Ako budu samo dva kandidata na sučeljavanju, jasan je cilj da ostanu samo dvije do tri boje na hrvatskom političkom nebu", rekao je Sinčić, dok je Lovrinović pozvao SDP-ove i HDZ-ove ekonomiste da se javno sučele s njime oko ekonomskih pitanja.

